KOMISIJOS KOMUNIKATAS EUROPOS PARLAMENTUI IR TARYBAI Europos inovacijų partnerystės vyresnių žmonių aktyvumo ir sveikatos srityje strateginio įgyvendinimo plano pažanga /* COM/2012/083 final */





KOMISIJOS KOMUNIKATAS EUROPOS PARLAMENTUI IR TARYBAI Europos inovacijų partnerystės vyresnių žmonių aktyvumo ir sveikatos srityje strateginio įgyvendinimo plano pažanga TURINYS 1........... Įžanga............................................................................................................................ 3 2........... Strateginis įgyvendinimo planas........................................................................................ 4 3........... Reikalingos paramos sistemos sukūrimas......................................................................... 5 3.1........ ES lygmens parama........................................................................................................ 5 3.1.1..... Palanki reguliavimo sistema............................................................................................. 5 3.1.2..... Veiksmingi finansavimo mechanizmai............................................................................... 7 3.1.3..... Rinka: faktų bazė, duomenys ir naujoviškos idėjos........................................................... 9 3.2........ Nacionalinio, regioninio ir vietos lygmens parama............................................................. 9 4........... Veiksmų vietoje pradžia................................................................................................ 11 4.1........ Kvietimų įsipareigoti paskelbimas.................................................................................. 11 4.2........ Veiklos centrai.............................................................................................................. 11 5........... Pažangos stebėsena ir vertinimas................................................................................... 12 6........... Valdymas veiksmingam įgyvendinimui............................................................................ 13 7........... Išvados........................................................................................................................ 14 Santrumpų sąrašas KGPA – Kasdienį gyvenimą palengvinanti aplinka KIP – Konkurencingumo ir inovacijų programa COM – Komunikatas TV – Tinkamas visiems EIP – Europos inovacijų partnerystė EIT – Europos inovacijos ir technologijos institutas EP – Europos Parlamentas ERPF – Europos regioninės plėtros fondas ES – Europos Sąjunga 7BP – Bendroji mokslinių tyrimų programa BVP – Bendrasis vidaus produktas SGT – Sveiko gyvenimo trukmė IRT – Informacinės ir ryšių technologijos ŽIB – Žinių ir inovacijų bendrijos 1. Įžanga Visuomenės senėjimas – viena iš opiausių Europos problemų. Pagal naujausias prognozes 65 metų ir vyresnių Europos gyventojų skaičius per ateinančius 50 metų išaugs beveik dvigubai – nuo 87 mln. 2010 m. iki 148 mln. 2060 m.[1] Ši tendencija kelia daug išbandymų valdžios institucijoms, politikams, įmonėms ir ne pelno sektoriui, ypač turint omenyje tuo pačiu metu didėjančią naštą valstybių biudžetams, mažėjantį sveikatos priežiūros darbuotojų skaičių[2] ir augantį vyresnių žmonių rūpybos gaminių bei paslaugų poreikį. Jei šio demografinio lūžio problema nebus sprendžiama nedelsiant, kils rimtų pavojų sveikatos priežiūros ir rūpybos sistemų finansiniam tvarumui. Jau dabar sveikatos apsaugos paslaugoms skiriamos viešosios lėšos ES sudaro 7,8 proc. BVP, o iki 2060 m. intensyviajai ir ilgalaikei sveikatos priežiūrai skirtos viešosios išlaidos dėl visuomenės senėjimo turėtų padidėti dar 3 proc. BVP[3]. Remti vyresnių žmonių aktyvumą ir sveikatą svarbu tiek siekiant pagerinti pagyvenusių piliečių gyvenimo kokybę, tiek padedant jiems ir toliau dalyvauti visuomenės gyvenime ir sumažinti nepakeliamą sveikatos priežiūros sistemai tenkančią naštą. Siekdama spartinti inovacijas ir taip siekti aiškiai apibrėžto tikslo, susijusio su šiuo didžiuliu visuomenės iššūkiu, Komisija, be kitų iniciatyvų, pradėjo Europos inovacijų partnerystės programas pagal vieną iš strategijos „Europa 2020“ pavyzdinių iniciatyvų – „Inovacijų sąjungą“[4]. Siekiant spręsti visuomenės senėjimo problemą bandomąja iniciatyva pasirinkta Europos inovacijų partnerystė vyresnių žmonių aktyvumo ir sveikatos srityje (toliau – partnerystė). Jos tikslas – iki 2020 m. dvejais metais pailginti ES piliečių sveiko gyvenimo trukmę. Ja taip pat siekiama trijų Europai naudingų tikslų: gerinti vyresnių asmenų sveikatą ir gyvenimo kokybę, didinti socialinės ir sveikatos priežiūros sistemų tvarumą bei veiksmingumą ir kurti naujų augimo ir rinkos galimybių įmonėms[5]. Partnerystėje dalyvauja viešieji ir privatieji suinteresuotieji subjektai, kurie, įsipareigodami imtis paklausos ir pasiūlos priemonių įvairiuose sektoriuose ir visoje inovacijų sistemoje, sieks paspartinti svarbiausių inovacijų diegimą. Partnerystė nėra nei nauja finansavimo programa ar priemonė, nei naujas teisės subjektas, ji nepakeičia dabartinių sprendimų priėmimo procesų. Ja suteikiama išskirtinė galimybė padėti siekti politikos tikslų, nustatytų šiose strategijos „Europa 2020“ pavyzdinėse iniciatyvose: „Inovacijų sąjunga“, „Europos skaitmeninė darbotvarkė“[6], „Nauji gebėjimai naujoms darbo vietoms“[7] ir „Europos kovos su skurdu ir socialine atskirtimi planas“[8]. Partnerystės tikslai ir požiūris taip pat atitinka ES sveikatos strategijos „Kartu sveikatos labui“[9] principus ir tikslus. Įgyvendindama šią partnerystę ES reikšmingai prisideda prie Europos vyresnių žmonių aktyvumo ir kartų solidarumo metų (2012 m.)[10] tikslų siekio. Šis komunikatas yra Komisijos atsakas į pirmąjį kertinį partnerystės dokumentą – strateginį įgyvendinimo planą (toliau – planą)[11]. 2. Strateginis įgyvendinimo planas Partnerystės valdymo grupės 2011 m. lapkričio mėn. priimtame strateginiame įgyvendinimo plane (toliau – plane) išdėstyti veiksmai, susiję su trimis pagrindinėmis sritimis – prevencija, atrankine patikra ir ankstyvąja diagnostika, priežiūra ir gydymu bei vyresnių žmonių aktyvumu ir savarankišku gyvenimu. Plane kiekvienai sričiai nustatytas tam tikras konkrečių veiksmų (žr. lentelę), kuriuos planuojama įgyvendinti nuo 2012 m., skaičius. Pagrindinės sritys papildytos tokiais joms visoms bendrais prioritetais, kaip sistemos sąlygos, duomenys bei rezultatai ir finansavimas. Pagrindinė sritis || Veiklos prioritetai || Konkretūs veiksmai Prevencija, atrankinė patikra ir ankstyvoji diagnostika || Žinios apie sveikatą, didesnių galių suteikimas pacientams, etikos ir gydymo režimo laikymosi programos, naudojant naujoviškas priemones ir paslaugas. || Rasti naujoviškų sprendimų, kuriais būtų galima užtikrinti geresnį gydymo režimo laikymąsi regionų lygmeniu. Asmens poreikius atitinkanti sveikatos priežiūra. || Rasti naujoviškų sprendimų, padedančių geriau rūpintis savo sveikata ir apsaugoti vyresnius žmones nuo kritimo. Vyresnių žmonių fizinių ir pažintinių funkcijų silpnėjimo prevencija ir ankstyvoji diagnostika. || Skatinti funkcijų silpnėjimo ir ligotumo prevenciją. Priežiūra ir gydymas || Gebėjimų ugdymas ir sėkmingų integruotų priežiūros sistemų, grindžiamų naujoviškomis priemonėmis ir paslaugomis, plėtra || Skatinti integruotos lėtinėmis ligomis sergančių pacientų priežiūros modelius, įskaitant nuotolinę stebėseną regionų lygmeniu. Vyresnių žmonių aktyvumas ir savarankiškas gyvenimas || Pratęsti aktyvų ir savarankišką gyvenimą naudojant nestandartinius ir asmens poreikius atitinkančius sprendimus || Kurti IRT sprendimus, padedančius vyresniems žmonėms ilgiau išlikti aktyviais ir judriais. Horizontalieji klausimai || Teminė rinka: Vyresniems žmonėms pritaikytų pastatų, miestų ir aplinkos inovacijos. || Skatinti vyresniems žmonėms pritaikytų pastatų, miestų ir aplinkos inovacijas. Tai pirmasis partnerystės rezultatų etapas. Komisija tikisi, kad bus nustatyta ir daugiau veiksmų, kuriems įgyvendinti reikės pasinaudoti pirmojo etapo patirtimi. Be to, turint omenyje kitas EIP, reikėtų atsižvelgti į vertingą informaciją, gautą įgyvendinant šią partnerystę. Komisija palankiai vertina šį planą ir šiuo komunikatu patvirtina, kad yra įsipareigojusi jį įgyvendinti. Šia partneryste suteikiama galimybė spartinti inovacijas ir pasinaudoti įvairių ES, nacionalinių ir regioninių prioritetų ir politikos krypčių sąveikos teikiamomis galimybėmis. Jai tenka svarbus vaidmuo kaupti kritinę veiklos masę ir atkreipti didesnį politikų dėmesį į vyresnių žmonių aktyvumo ir sveikatos svarbą. Partnerystė jau teikia didelę naudą – įtvirtintas bendras teigiamas požiūris į vyresnius žmones ir įvairioms suinteresuotoms šalims bendrai susitarus sukurta išsami veiksmų sistema. Dabar svarbiausia užduotis – atskleisti visą šios partnerystės vertę. 3. Reikalingos paramos sistemos sukūrimas Kokios būtent paramos prireiks sėkmingam partnerystės veiksmų įgyvendinimui, priklausys nuo konkrečių projektų, kurie bus pateikti sekančiame etape. Diskusijose rengiant planą paaiškėjo, kad itin svarbu sukurti tvarią Europos, nacionalinio, regionų ir vietos lygmens sistemą. Taigi plane išdėstytos šios ypač svarbios sistemos sąlygos: (a) reguliavimo klausimų, galinčių trukdyti ar padėti įgyvendinimui, sprendimas; (b) bendros patikimos informacinės bazės sukūrimo skatinimas; (c) esamų finansavimo priemonių derinimas ir jų našumo didinimas; (d) sąlygų keistis ir perduoti gerąją patirtį sudarymas. 3.1. ES lygmens parama 3.1.1. Palanki reguliavimo sistema Komisijos pateiktame teisės akto pasiūlyme[12] persvarstyti ES duomenų apsaugos teisės aktus[13] pripažįstama, kad su sveikata susijusių duomenų apsaugai būtina taikyti specialų metodą, kuris būtų grindžiamas individų teise į asmens duomenų, įskaitant su sveikata susijusius duomenis, apsaugą, prieigą ir naudojimą ir kuriuo būtų sudaromos sąlygos ginti visuomenės sveikatos apsaugos, mokslinių tyrimų ir sveikatos priežiūros paslaugų plėtros teisėtus interesus. Neseniai priimta Direktyva dėl pacientų teisių į tarpvalstybines sveikatos priežiūros paslaugas[14] sukurtas e. sveikatos srityje dirbančių valstybių narių tinklas, kurio pagrindinis tikslas – prisidėti prie didesnio tarpvalstybinių e. sveikatos sistemų sąveikumo, remiant, be kita ko, plane numatytus su integruota priežiūra ir savarankišku gyvenimu susijusius prioritetus. Viešieji naujoviškų ir prieinamų sprendimų nacionalinio, regionų ir vietos lygmens pirkimai[15] – pagrindinė inovacijų varomoji jėga, nes jais galima paspartinti inovacijų diegimą rinkoje ir naujoviškų įmonių investicijų grąžą. Komisijos pasiūlyta teisės aktų dėl viešųjų pirkimų peržiūra[16] numatomos tinkamesnės sąlygos naujoviškiems pirkimams, pavyzdžiui, nauja partnerystės inovacijų srityje darbo tvarka, supaprastintos ad hoc socialinių paslaugų viešųjų pirkimų taisyklės ir aiškesnė bendrų tarpvalstybinių viešųjų pirkimų teisės sistema. Būsimoje programoje „Horizontas 2020“[17] Komisija taip pat siūlo finansinę paramą mokslinių tyrimų bei inovacijų, tinkamų pasinaudoti įgyvendinant šią partnerystę, viešiesiems pirkimams. Kad būtų galima įgyvendinti plane nustatytus veiksmus (pavyzdžiui, faktais grindžiamą integruotą priežiūrą, su amžiumi susijusių priemonių ir paslaugų naudojimą), ypač svarbu sukurti atitinkamų lygių konkrečias skatinimo sistemas. Kita itin svarbi sistemos sąlyga – standartai ir sąveikieji sprendimai. Komisija mano, kad netinkami techniniai standartai arba jų stygius gali trukdyti veiklai ir įsipareigoja remti naujos ES sistemos, skirtos e. sveikatos, integruotos priežiūros, savarankiško gyvenimo užtikrinimo ir vyresnių žmonių aktyvumo srities sprendimų ir platformų sąveikos tikrinimui, kokybės ženklinimui ir sertifikavimui, kūrimą. Siekdama paspartinti standartų priėmimą ir sąveikos gairių, profilių ir specifikacijų nustatymą e. sveikatos (įskaitant integruotą priežiūrą) ir savarankiško gyvenimo užtikrinimo srityje, Komisija, atsižvelgdama į naują ES standartizacijos sistemą[18], glaudžiai bendradarbiaus su atitinkamais forumais ir konsorciumais. Siekdama paremti palankių sistemos sąlygų kūrimą, Komisija: · peržiūrėdama atitinkamus galiojančius ES teisės aktus, pavyzdžiui, Direktyvą dėl medicinos prietaisų[19] ir pasiūlymą dėl Europos prieinamumo akto[20], atsižvelgs į plane nustatytus partnerystės tikslus ir prioritetus; · spartins standartų kūrimą pagal standartizacijos įgaliojimus IRT, urbanistinės aplinkos ir prieinamumo pagal principą „tinkamas visiems“ diegimo srityse, ir pasiūlys suteikti įgaliojimus[21] e. sveikatos ir savarankiško gyvenimo srityse. Pirmasis naujų prieigos standartų rinkinys turėtų būti įdiegtas iki 2013 m.; · teikdama tinkamo lygmens paramą suinteresuotosioms šalims padės kurti specialias skatinimo sistemas, padedančias įgyvendinti sprendimus; · rems standartizuotų terminų, duomenų, klinikinės informacijos ir medicininių modelių kūrimą ir padės valdžios institucijoms vykdyti ikiprekybinius ir naujoviškų sprendimų srities viešuosius pirkimus pasitelkiant ES mokslinių tyrimų ir inovacijų programas; · rems bendradarbiavimą su viešojo ir privačiojo sektorių suinteresuotomis šalimis siekiant geriau numatyti sveikatos priežiūros sektoriaus darbo jėgos poreikius ir pritaikyti įgūdžius bei gebėjimus naujiems priežiūros modeliams ir naujoms technologijoms; · naudosis Direktyvos dėl pacientų teisių į tarpvalstybines sveikatos priežiūros paslaugas 14 straipsnyje nustatytomis priemonėmis, kad paremtų atitinkamų plane nustatytų veiksmų įgyvendinimą. 3.1.2. Veiksmingi finansavimo mechanizmai Planas – tai vienas iš pamatinių dokumentų, į kurį reikia atsižvelgti priimant sprendimus pagal atitinkamas ES finansavimo programas ir iniciatyvas sveikatos apsaugos ir socialinės politikos, mokslinių tyrimų ir inovacijų, IRT, konkurencingumo ir rinkos augimo, struktūrinės ir regioninės politikos srityse. Komisija jau pradėjo derinti šias priemones ir toliau sistemingai tęs šią veiklą, kad būtų optimizuotas finansavimo poveikis. Ji taip pat visapusiškai atsižvelgs į atitinkamus plano aspektus, siekdama prisidėti prie jo tikslų ir vizijos. Komisija, siekdama įgyvendinti plane numatytus veiksmus, jau pradėjo sieti pažangius ir taikomuosius mokslinius tyrimus ir inovacijų pripažinimą dideliu mastu: · moksliniams sveikatos tyrimams, kurie gali būti svarbūs partnerystės veiklai, Bendrojoje mokslinių tyrimų programoje (7BP) numatyta 220 mln. EUR; · 2012 m. darbo programoje tiesiogiai su partneryste susijusiems veiksmams iš Konkurencingumo ir inovacijų programos (KIP) IRT dalies lėšų skirta 24 mln. EUR; · 2012 m. Sveikatos programos darbo plane sveikatingumo skatinimo veiksmams, ypač susijusiems su esamais integruotos priežiūros sprendimais, suderinti skirta 4 mln. EUR; · Bendros kasdienį gyvenimą palengvinančios aplinkos programos darbo programoms, kurių veiklos sritys partnerystei yra labai svarbios, Komisija per metus skiria 25 mln. EUR. Komisija atkakliau sieks ES Sveikatos strategijoje[22] numatyto tikslo propaguoti gerą sveikatą senėjančioje Europoje, mažinti nelygybę[23] ir suteikti pacientams daugiau teisių. Plane nustatyti su visuomenės senėjimu susijusių veiksmų tikslai ir sistema ir toliau turėtų būti remiami pagal Komisijos siūlomą programą „Sveikata ekonomikos augimui skatinti“[24]. Komisija pateikė Sprendimo dėl Europos inovacijos ir technologijos instituto (EIT) Strateginės inovacijų darbotvarkės 2014–2020 m. pasiūlymą[25], kuriame nustatė, kad sveiko gyvenimo būdo ir vyresnių žmonių aktyvumo srities inovacijos yra viena iš prioritetinių EIT žinių ir inovacijų bendrijų (ŽIB) 2014–2015 m. grupės temų. Siekdama remti veiksmingą finansavimo mechanizmų naudojimą, Komisija: · užtikrins, kad būtų veiksmingai naudojamos lėšos, skirtos prioritetinėms partnerystės plano sritims, ypač KIP IRT daliai, suderinant ir diegiant paslaugas, sąveikumą, faktų rinkimą ir gebėjimų ugdymą, Bendrai KGPA programai, pagal 7BP 2013 m. vykdomiems moksliniams tyrimams ir 2012–2013 m. Sveikatos programai; · rengdama būsimas mokslinių tyrimų ir inovacijų programas ir priemones (pavyzdžiui, „Horizontas 2020“) atsižvelgs į atitinkamus plano prioritetus ir kitų suinteresuotųjų šalių pastabas; · atsižvelgdama į savo tikslus pasiūlė paramą konkretiems vyresnių žmonių aktyvumo ir sveikatos partnerystės veiksmams, kurie įgyvendinami taikant programą „Sveikata ekonomikos augimui skatinti“; · pagal Europos infrastruktūros tinklų priemonę pasiūlė nuo 2014 m. finansuoti transeuropinės skaitmeninių paslaugų infrastruktūros, kuria sudaromos sąlygos tarpvalstybinėms nuotolinėms medicinos paslaugoms ir stebėsenai[26], paramos priemones. · 3.1.3. Rinka: faktų bazė, duomenys ir naujoviškos idėjos Siekdama suteikti galimybių keistis idėjomis ir bendradarbiauti su partneriais, neatsižvelgiant į konkrečius, pagal partnerystės nuostatas pateiktus veiksmus, Komisija sukurs visoms suinteresuotosioms šalims atvirą skaitmeninį centrą („rinką“). Šiame centre suinteresuotosios šalys galės rasti partnerių, dalytis patirtimi ir projektais, gauti prieigą prie patikimų duomenų ir faktų ir rasti ryšį su kitais su inovacijomis ir senėjimu susijusiais centrais. Suinteresuoti subjektai, kurie neturi galimybių sukaupti pakankamai kritinės masės, kad tiesiogiai dalyvautų įgyvendinant planą, bus pakviesti dalyvauti ir prisidėti prie šios rinkos veiklos. Kad paspartintų inovacijų diegimą, Komisija mano, kad įgyvendinant plano veiksmus taip pat būtina aktyviau rinkti ir dalytis kokybiškais palygintinais duomenimis bei faktais ir bendradarbiauti juos analizuojant ir skleidžiant. Komisija: · nuo 2012 m. antrojo ketvirčio įkurs rinką, skirtą užmegzti partnerystės ryšius tarp įvairių subjektų, skatinti keitimąsi geromis idėjomis ir patirtimi ir skleisti patikrintus faktus; · remiant Jungtiniam tyrimų centrui ir suinteresuotosioms partnerystės šalims, nuo 2013 m. prisidės prie atitinkamų pagrindinių faktų ir duomenų rinkimo, skirstymo į kategorijas ir analizės, laisvos ir bendros jų prieigos užtikrinimo; · nuo 2012 m. vidurio rems ir sudarys palankias sąlygas suinteresuotųjų šalių bendradarbiavimui vykdant konkrečius plano veiksmus, susijusius su vyresniems žmonėms pritaikytais, naujoviškais ir prieinamais sprendimais miestuose ir regionuose. 3.2. Nacionalinio, regioninio ir vietos lygmens parama Partnerystės sėkmė priklausys nuo nacionalinio, regioninio ir vietos lygmens veiksmų, todėl tvirta parama šiais lygmenimis yra ypač svarbi. Komisija norėtų atkreipti valstybių narių ir regionų dėmesį į esamas galimybes panaudoti struktūrinių fondų lėšas remiant mokslinius tyrimus, inovacijas ir kitas vyresnių žmonių aktyvumo ir sveikatos užtikrinimo priemones. Tai tokios priemonės, kaip iniciatyvos e. sveikatos srityje, investicijos į sveikatos apsaugos sistemos reformas, infrastruktūrą[27] ir žmogiškąjį kapitalą, kuriomis siekiama gerinti ligų prevenciją, diagnostiką ir pacientų priežiūrą. Komisijos pasiūlytame 2014–2020 m. sanglaudos politikos teisės aktų rinkinyje nustačius, kad vyresnių žmonių aktyvumas ir sveikata bei inovacijos yra vienas iš investicijų prioritetų, suteikiama papildomų galimybių plėtoti partnerystės ir struktūrinių fondų sąveiką šia kryptimi. Šiame pasiūlyme taip pat numatyta, kad parama sveikatos apsaugai bus skiriama iš Europos regioninės plėtros fondo ir Europos socialinio fondo lėšų, ir nustatytos ex-ante sąlygos, pagal kurias reikalaujama parengti įrodytą mokslinių tyrimų bei inovacijų strategiją pažangiajai specializacijai[28] bei nacionalinę ir (arba) regioninę sveikatos apsaugos strategiją nustatant lėšų naudojimo prioritetus[29]. Todėl valstybės narės yra raginamos įtraukti vyresnių žmonių aktyvumo ir sveikatos srities priemones, galinčias padėti įgyvendinti struktūrinių fondų programų tikslus, į savo 2014–2020 m. veiklos programas. Kadangi šiame programavimo etape dar galima gauti finansavimą pagal daugumą programų (ypač vyresnių žmonių aktyvumo, sveikatos apsaugos infrastruktūros, e. sveikatos), Komisija ragina suinteresuotąsias šalis naudotis struktūrinių fondų lėšomis partnerystės tikslams įgyvendinti. Partnerystė gali būti pagrįsta atitinkamomis konkrečiomis privačiųjų ir viešųjų teikėjų siūlomomis paskatomis, išmokomis ir (arba) kompensavimo sistemomis bei teikti joms naudą, taip pat skatinti aktyvesnius inovacijų viešuosius pirkimus (t. y. ikiprekybinius ir naujoviškų sprendimų srities viešuosius pirkimus)[30]. Komisija skatina valstybes nares (įskaitant atitinkamas nacionalines ir regionines valdžios institucijas: · bendradarbiauti siekiant geriau suderinti jų finansavimo instrumentus su ES finansavimo iniciatyvomis ir užtikrinti geresnę jų sąveiką. Tai, be kita ko, apima ir mokslinių tyrimų ir inovacijų programas, ypač susijusias su atitinkamomis bendro programavimo iniciatyvoms ir KGPA; · laikantis partnerystės prioritetų veiksmingai naudoti struktūrinių fondų lėšas, ypač siekiant: – skatinti IRT, įskaitant e. sveikatą, naudojimą, kokybę, sąveikumą ir prieigą bei stiprinti mokslinius tyrimus, technologijų plėtrą ir inovacijas, – skatinti socialinę įtrauktį ir kovoti su skurdu, be kita ko, investuojant į sveikatos apsaugos ir socialinę infrastruktūrą, – propaguoti priemones, skirtas kovai su vyresnių žmonių diskriminacija ieškant darbo ar darbo vietoje – pavyzdžiui, naujoviškus, prieinamus ir vyresniems žmonėms pritaikytus darbo organizavimo, ilgesnio ir sveikesnio darbingo amžiaus užtikrinimo būdus, – skatinti investicijas siekiant modernizuoti nacionalines ir regionines sveikatos apsaugos sistemas ir teikti pirmenybę perėjimui nuo institucinio prie bendruomeninio priežiūros modelio sykiu skatinant savarankišką gyvenimą, · apsvarstyti galimybę į savo strateginius prioritetus įtraukti partnerystės prioritetus ir tikslus, siekiant geriau panaudoti struktūrinių fondų lėšas; · dalyvauti partnerystės veikloje vykdant naujoviškesnių ir veiksmingesnių sprendimų viešuosius pirkimus. 4. Veiksmų vietoje pradžia Įgyvendinant planą itin svarbu, kad aktyviai dalyvautų sveikatos apsaugos institucijos, pacientų grupės, įmonės, verslininkai, sveikatos priežiūros specialistai, vyresni žmonės ir kitos suinteresuotosios šalys. Dalyvavimas partnerystės veikloje suteikia visoms ES, nacionaliniu, regioniniu ir vietos lygmenimis dalyvaujančioms suinteresuotosioms šalims galimybę pasinaudoti politine parama, pasidalyti rizika, dėl padidėjusios masto ekonomikos ir keitimosi sprendimais sumažinti kainas, taip pat sutaupyti laiko ir pastangų bei sustiprinti patikimumą bendrai renkant ir skleidžiant faktinę medžiagą. Komisija siūlo dvi skirtingas plano įgyvendinimo dalis[31]: – kvietimų įsipareigoti parengimas ir paskelbimas; – kandidatų tapti veiklos centrais nustatymas ir įvertinimas. Kvietimų įsipareigoti dalyje daugiausiai dėmesio skiriama konkrečių plano veiksmų įgyvendinimui, o su veiklos centrais susijusioje dalyje pateikiami įkvepiantys esamų sėkmingų integruotų sprendimų vyresnių žmonių aktyvumo ir sveikatos srityje pavyzdžiai. 4.1. Kvietimų įsipareigoti paskelbimas Plane Komisija buvo paraginta visoms suinteresuotosioms šalims paskelbti kvietimus įsipareigoti strateginiame įgyvendinimo plane[32] nustatytiems konkretiems veiksmams. Įsipareigojimas – tai išmatuojamas ir konkretus dalyvavimas veiksme ar veiksmų grupėje siekiant plane nustatytų tikslų ir rezultatų. Įsipareigojimas pareiškiamas paskelbus kvietimus įsipareigoti, kuriais reikalaujama laikytis partnerystės kriterijų (t. y. dalyvavimo, įtraukties ir partnerystės, kritinės masės užtikrinimo, rezultatų pasiekimo, interesų gynimo). Kvietimai įsipareigoti bus paskelbti priėmus šį komunikatą ir galios mažiausiai du mėnesius, tačiau bus reguliariai atnaujinami. Konkrečiuose veiksmuose dalyvaujantys subjektai bus suskirstyti į veiksmų grupes – po vieną grupę kiekvienam konkrečiam veiksmui – ir pagal veiksmų planą įsipareigos vykdyti tam tikrą veiklą prisidedant prie pagrindinio tikslo įgyvendinimo. Suinteresuotosios šalys, kurių įsipareigojimai neatitinka kriterijų, bus pakviestos į rinką (žr. 3.1.3 punktą), siekiant įvykdyti nustatytus reikalavimus. 4.2. Veiklos centrai Komisija siūlo regionams, miestams, su ligoninėmis integruotoms priežiūros organizacijoms, kurios siekia taikyti visapusišką, inovacijomis pagrįstą požiūrį į vyresnių žmonių aktyvumą ir sveikatą ir gali pateikti šioje srityje pasiekto poveikio įrodymų ir konkrečių pavyzdžių, skirti ypatingą dėmesį kaip tam tikriems veiklos centrams. Jie galėtų padėti geriau suprasti skirtingų veiksmų sąveiką supratimo ir holistinio požiūrio pridėtinę vertę. Tokie veiklos centrai turėtų galimybių per trumpą laiką rasti pažangių sprendimų, būtų kitų lygiaverčių subjektų nepriklausomais, plačiai pripažintais ir bendrai sutartais vertinimo metodais vertinami kaip srities lyderiai, jų veikla turėtų būti toliau tikrinama ir plėtojama. Veiklos centrai turėtų įsteigti įvairių partnerystės veikloje aktyviai dalyvaujančių subjektų (specialistų, pacientų, priežiūros darbuotojų ir šeimos narių, technologijų teikėjų, sveikatos priežiūros sistemos vadovų ir sveikatos priežiūros paslaugų teikėjų, mokslo ekspertų ir valdžios institucijų) sąjungą ir būti pasirengę: – integruotai įgyvendinti didelę dalį plano veiksmų ir įsipareigoti, kad sąjungos dalyviai skirs jai daug finansinių ir žmogiškųjų išteklių; – atlikti rezultatų ir poveikio vertinimą pagal bendrą metodą, dalytis patirtimi ir informacija, viešai skelbti rezultatų ir poveikio duomenis (atvirus duomenis); – bendradarbiauti su kitais subjektais Europoje; – pateikti 2013–2015 m. laikotarpiui numatytų rezultatų arba pasiekimų sąrašą. Pradėjus gauti veiksmų grupių ir veiklos centrų darbo rezultatus, jais remiantis bus galima koreguoti ir tobulinti sistemos sąlygas bei spartinti inovacijų įsisavinimą. Rezultatams galima priskirti, inter alia, rekomendacijas plėsti tam tikrą veiklą, koordinuoti parodomąją ir bandomąją tam tikrų sričių veiklą, kartoti pasiektus rezultatus kitose vietose, spartinti tam tikrų standartų priėmimą ar telkti paklausą ir koordinuoti konkrečių sričių viešuosius pirkimus. Kad paspartintų veiksmų įgyvendinimą, Komisija: · 2012 m. vasario pabaigoje paskelbs kvietimus įsipareigoti vykdyti konkrečius plane nustatytus veiksmus; · iki 2012 m. vasario pabaigos paskelbs kandidatams tapti veiklos centrais skirtus kvietimus išreikšti savo ketinimus; · bendradarbiaudama su suinteresuotosiomis šalimis iki 2013 m. surengs kandidatų tapti partnerystės veiklos centrais atranką. 5. Pažangos stebėsena ir vertinimas Komisija, padedant Jungtiniam tyrimų centrui, sukurs stebėsenos ir vertinimo sistemą. Šia sistema turėtų būti sudaromos palankesnės sąlygos nustatyti priežastinius ryšius, įvertinti suinteresuotųjų šalių vykdomų individualių veiksmų bei pagrindinių partnerystės tikslų poveikį[33] ir susieti konkrečius plano veiksmus su pagrindiniais partnerystės tikslais. Stebėsenos ir vertinimo sistema bus pagrįsta daugialypiu požiūriu, turės įvairių lygių, rodiklių ir konkrečių tikslų bei uždavinių. Ji įpareigos veiksmus įgyvendinančias suinteresuotąsias šalis kasmet pranešti apie pažangą siekiant apibrėžtų rezultatų ir pagrindinio partnerystės tikslo (dviem metais ilgesnės sveiko gyvenimo trukmės). Šiais pranešimais bus remiamasi ir reguliariose Komisijos ataskaitose Europos Parlamentui ir Tarybai. Siekdama stebėti ir įvertinti pažangą Komisija: · remdamasi įvairia suinteresuotųjų šalių pagal plane nustatytas prioritetines veiklos sritis vykdoma veikla bei atsižvelgdama į jos trukmę ir pobūdį, padedama Jungtinio tyrimų centro sukurs stebėsenos ir vertinimo sistemą; · iki 2013 m. pradžios pasiūlys pirmąjį šios stebėsenos ir vertinimo sistemos variantą; · nuo 2013 m. pradžios kasmet praneš apie plano įgyvendinimo pažangą Europos Parlamentui ir Tarybai. 6. Valdymas veiksmingam įgyvendinimui Pirmaisiais partnerystės metais daug sužinota apie jos valdymą ir procesus, be kita ko, ir apie partnerystės sąsajas su esamomis iniciatyvomis ir priemonėmis – ypač svarbu, kad valdymo grupė dirbtų veiksmingai, efektyviai ir užtikrintų platesnių suinteresuotųjų šalių grupių atstovavimą ir grįžtamosios informacijos sistemą, be to, reikalinga aiški stebėsenos tvarka[34]. Remiantis šia patirtimi, buvo pakoreguotas sekančio partnerystės etapo valdymas. Planą įgyvendins įvairūs partneriai – įsipareigoję vykdyti veiklą subjektai, veiklos centrai, standartizacijos įstaigos, atitinkamos iniciatyvos, Komisijos tarnybos ir valstybių narių institucijos, naudojantis, pavyzdžiui, finansavimo programomis ir reguliavimo ir viešųjų pirkimų įgaliojimais. Vykdydama konkrečius plano veiksmus Komisija sukvies veiksmų grupes (žr. 4.1 punktą), į kurias susiburs partneriai, įsipareigoję vykdyti prioritetinę veiklą įgyvendinant bendrus tikslus, ir suteiks galimybę siekti įvairių plane numatytų prioritetų stipresniu politiniu vadovavimu ir interesų gynimu. Veiksmų grupės nustatys savo darbo metodus ir valdymą padedamos Komisijos tarnybų. Nuo 2012 m. pabaigos Komisija kasmet rengs partnerių konferenciją, į kurią bus kviečiamos įsipareigojusios ir partnerystės veikloje dalyvaujančios suinteresuotosios šalys. Joje bus aptariami ir sprendžiami su plano įgyvendinimu, ateities veikla ir valdymu susiję klausimai. Dabartinė valdymo grupė savo pradinį įgaliojimą parengti planą įvykdė. Tačiau vis dar reikia koordinavimo grupės, kuri užtikrintų strateginę įvairių veiksmų grupių pažangos ir sąveikų priežiūrą. Atsižvelgdama į tai, kad šiuo metu vykdomas bandomasis partnerystės etapas ir siekdama užtikrinti sparčią pažangą veiksmų grupių veiklos pradžioje, Komisija siūlo, kad valdymo grupė toliau (laikinai) vykdytų savo veiklą iki pirmosios partnerių konferencijos. Komisija vykdys bendrą stebėseną, reguliariai teiks oficialias ataskaitas ir bendraus su Europos Parlamentu bei Taryba, taip pat sieks glaudaus stipresnio darbinio lygio bendradarbiavimo su atitinkamais šių institucijų dariniais ir atstovais. Komisijos tarnybos toliau glaudžiai bendradarbiaus su nacionalinėmis vyriausybėmis, regionais ir įvairiomis suinteresuotosiomis šalimis, kad įgyvendintų naujovišką partnerystės viziją ir įgyvendintų plane nustatytus veiksmus. Kad užtikrintų plane nustatytų veiksmų įgyvendinimą, Komisija: · sukurs paprastą ir lankstų valdymo modelį (veiksmų grupės, laikina valdymo grupė, partnerių konferencija), kuriuo nuo 2012 m. pirmojo ketvirčio būtų galima veikliai ir strategiškai vadovautis vykdant dvi plano įgyvendinimo dalis; · iki 2013 m. pateiks EIP pažangos ataskaitą. 7. Išvados Europos institucijos, valstybės narės ir visos suinteresuotosios šalys, spręsdamos visuomenės senėjimo keliamas problemas, turi veikti išvien ir atlikti joms pavestus uždavinius. Šiame komunikate Komisija pateikė savo nuomonę, pasiūlydama valdymo tvarką veiksmingam įgyvendinimui, stebėsenos bei vertinimo sistemą, kurią taikant būtų laiku įgyvendinti siekiai ir pagrindinis tikslas, sistemos sąlygų tobulinimą ir vystymą, ir pabrėžė ES veiksmų pridėtinę vertę. Komisija tikisi, kad įgyvendinant planą paspartės inovacijų taikymas vyresnių žmonių aktyvumo ir sveikatos srityje ir bus aktyviau siekiama pagrindinio partnerystės tikslo ir siekių. Tam reikia atrasti naujus daugelio planą rengiančių ir pasirengusių jį įgyvendinti veikėjų bendradarbiavimo būdus. Kuriant šią partnerystę bei ją įgyvendinant įgyta vertingos patirties. Kaip nurodyta „Inovacijų sąjungos“ strategijoje, Komisija įtrauks įgytą patirtį į pasiūlymus dėl būsimų, su kitų socialinių problemų sprendimu susijusių EIP kūrimo ir rengimo. Siekdama įvertinti padarytą pažangą Komisija parengs visų 2013 m. EIP apžvalgą. [1] http://ec.europa.eu/eurostat. [2] Žalioji knyga dėl Europos sveikatos priežiūros darbuotojų, COM(2008) 725 final, 2008 12 10. [3] 2009 m. pranešimas apie visuomenės senėjimą: http://ec.europa.eu/economy_finance/publications/publication14992_en.pdf. [4] Komisijos komunikatai „2020 m. Europa – pažangaus, tvaraus ir integracinio augimo strategija“, COM(2010) 2020 final, 2010 3 3 ir „Strategijos „2020 m. Europa“ pavyzdinė iniciatyva „Inovacijų sąjunga“, COM(2010) 546 final, 2010 10 6. [5] COM(2010) 546 final dėl pavyzdinės iniciatyvos „Inovacijų sąjunga“. [6] Komisijos komunikatas „Europos skaitmeninė darbotvarkė“, COM(2010) 245 final, 2010 10 26. [7] Komisijos komunikatas „Naujų įgūdžių ir darbo vietų kūrimo darbotvarkė. Europos indėlis siekiant visuotinio užimtumo“, COM(2010) 682 final, 2010 11 23. [8] Komisijos komunikatas „Europos kovos su skurdu ir socialine atskirtimi planas. Europos socialinės ir teritorinės sanglaudos bendroji programa“, COM(2010) 758 final, 2010 12 16. [9] 2007 m. spalio 23 d. Komisijos baltoji knyga „Kartu sveikatos labui. 2008–2013 m. ES strateginis požiūris“, COM(2007) 630 final, 2007 10 23. [10] 2011 m. rugsėjo 14 d. Europos Parlamento ir Tarybos sprendimas Nr. 940/2011/ES dėl Europos aktyvaus senėjimo ir kartų solidarumo metų (2012 m.). [11] Strateginio įgyvendinimo plano strateginė dalis: http://ec.europa.eu/research/innovation-union/pdf/active-healthy-ageing/steering-group/implementation_plan.pdf#view=fit&pagemode=none; vykdymo dalis: http://ec.europa.eu/research/innovation-union/pdf/active-healthy-ageing/steering-group/operational_plan.pdf#view=fit&pagemode=none. [12] Pasiūlymas dėl Europos Parlamento ir Tarybos reglamento dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, COM(2012) 11 final, 2012 1 21; Pasiūlymas dėl Europos Parlamento ir Tarybos direktyvos dėl fizinių asmenų apsaugos tvarkant asmens duomenis, COM(2012) 10 final, 2012 1 21. [13] 1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo, OL L 281, 1995 11 23. [14] 2011 m. kovo 9 d.. Europos Parlamento ir Tarybos direktyva 2011/24/ES dėl pacientų teisių į tarpvalstybines sveikatos priežiūros paslaugas įgyvendinimo. [15] Dalyvaujant naujoviškuose viešuosiuose pirkimuose viešajam sektoriui tenka svarbiausio pirkėjo vaidmuo ir su tuo susijusi rizika, taip pat pagerėja šio sektoriaus paslaugų kokybė ir našumas. [16] Pasiūlymas dėl Europos Parlamento ir Tarybos direktyvos dėl viešųjų pirkimų, COM(2011) 896 final, 2011 12 20. [17] Komunikatas „Bendroji mokslinių tyrimų ir inovacijų programa „Horizontas 2020“, COM(2011) 808 final, 2011 11 30. [18] „Strateginė Europos standartų vizija. Tolesni tvaraus Europos ekonomikos augimo iki 2020 m. skatinimo ir spartinimo veiksmai“, COM(2011) 311 final, 2011 6 1; Pasiūlymas dėl Reglamento dėl Europos standartizacijos, COM(2011) 315 final, 2011 6 1. [19] 1990 m. birželio 20 d. Tarybos direktyva 90/385/EEB dėl valstybių narių įstatymų, reglamentuojančių aktyviuosius implantuojamus medicinos prietaisus, suderinimo; 1993 m. birželio 14 d. Tarybos direktyva 93/42/EEB dėl medicinos prietaisų; 1998 m. spalio 27 d. Europos Parlamento ir Tarybos direktyva 98/79/EB dėl in vitro diagnostikos medicinos prietaisų. [20] Šiuo metu Komisija vykdo viešas konsultacijas dėl Europos prieinamumo akto, kuriame išdėstytos visų piliečių, įskaitant ir vyresnius žmones, prieigą prie prekių ir paslaugų gerinančios priemonės, kūrimo. [21] Šie įgaliojimai apima Įgaliojimą 376 (Prieinamumo reikalavimai, reglamentuojantys produktų ir paslaugų viešuosius pirkimus IRT srityje), Įgaliojimą 420 (Prieinamumo reikalavimai, reglamentuojantys viešuosius pirkimus urbanistinės aplinkos srityje) ir Įgaliojimą 473 (į kurį bus įtrauktas Prieinamumas taikant principą „tinkamas visiems“ atitinkamoje standartizacijos veiklos srityje). [22] COM(2007) 630 final, 2007 10 23. [23] Komisijos komunikatas „Solidarumas sveikatos srityje. Sveikatos priežiūros skirtumų mažinimas ES“, COM(2009) 567 final, 2009 10 20. [24] Pasiūlymas dėl Europos Parlamento ir Tarybos reglamento, kuriuo patvirtinama trečioji daugiametė ES sveikatos srities veiksmų 2014–2020 m. programa „Sveikata ekonomikos augimui skatinti“, COM(2011) 709 final, 2011 11 9. [25] COM(2011) 822 final, 2011 11 30. [26] Pasiūlymas dėl reglamento, kuriuo sukuriama Europos infrastruktūros tinklų priemonė, COM(2011) 665, 2011 10 19. [27] Iš ERPF lėšų sveikatos infrastruktūrai remti iš viso skirta 5,29 mlrd. EUR (kartu su priemonėmis e. sveikatos srityje, atsižvelgiant į e. valdžiai skirtą bendrą 5,32 mlrd. EUR sumą). [28] Mokslinių tyrimų bei inovacijų strategijos pažangiajai specializacijai parengimas nustatytas kaip ex-ante sąlyga, kurios reikia dviems ERPF finansuojamos būsimos Sanglaudos politikos teminiams tikslams įgyvendinti: skatinti mokslinius tyrimus, technologijų plėtrą ir inovacijas (MTTP tikslas) ir skatinti IRT prieinamumą bei naudojimą ir gerinti IRT kokybę (Plačiajuosčio ryšio tikslas). [29] COM(2011) 615 final, 2011 10 6 (IV priedo 1 ir 10.2 punktai). [30] Komunikatas „Ikiprekybiniai viešieji pirkimai. Naujovių skatinimas siekiant užtikrinti ilgalaikes kokybiškas viešąsias paslaugas Europoje“, COM(2007) 799 final, 2007 12 14. [31] Partnerystės veikla internete bus pranešama apie jos pažangą ir pasiektus rezultatus, suteikiama informacijos apie inovacijas vyresnių žmonių aktyvumo ir sveikatos srityje ir sukuriama saugykla patikrintiems įrodymams (žr. http://ec.europa.eu/active-healthy-ageing ir Twitter @EIP_AHA). [32] Žr. strateginį įgyvendinimo planą. [33] Trys Europai naudingi tikslai – geresnė ES piliečių sveikata ir gyvenimo kokybė, tvaresnės priežiūros sistemos ir didesnis konkurencingumas bei daugiau augimo galimybių ES įmonėms. [34] Komisijos tarnybų darbo dokumentas „Bandomoji Europos inovacijų partnerystė „Vyresnių žmonių aktyvumas ir sveikata“. Pirmoji partnerystės valdymo ir procesų patirtis“, SEC(2011) 1028 final, 2011 9 1.